Duša (vodný tok)

Duša je umelo upravený vodný tok na východe Slovenska, pravostranný prítok Laborca, s ktorým tečie súbežne a do ktorého ústi na jeho dolnom toku. Od preložky Duše na strednom toku, západne od Michaloviec (preložka niekedy označovaná ako Duša I.), je tok označovaný ako Dolná Duša. Na dolnom toku bola vybudovaná ďalšia preložka označovaná ako Vrbnická preložka Duše. Vodný tok preteká územím regiónu Dolný Zemplín, cez okresy Michalovce a Trebišov, je tokom V. rádu. Dosahuje celkovú dĺžku , zaberá povodie s veľkosťou  a priemerná lesnatosť povodia je cca 10 %.

 Opis toku 
Duša začína na katastrálnom území mesta Strážske, východne od jeho časti Pláne. Odtiaľ tečie prevažne na juh cez poľnohospodársku krajinu. Sprvu tečie súbežne so železničnou traťou č. 191 na pravom brehu a medzi obcami Pusté Čemerné a Voľa priberá prvé prítoky v podobe zavlažovacích kanálov. Následne preteká okrajom obce Nacina Ves, južne od nej podteká spomenutú železničnú trať, z pravej strany priberá Vybúchanec, pomedzi obce Petrovce nad Laborcom a Lesné , esovito sa ohýba a z tej istej strany priberá Suchý potok. Vzápätí sa zľava oddeľuje preložka Duša I., ktorá pokračuje na východ, križuje sa s korytom Stredného potoka a na území mesta Michalovce sa postupne stáča na severovýchod. Podteká železničnú trať č. 191 aj cestu I. triedy č. 18, preteká severným okrajom intravilánu mesta, pričom podteká kopec Hrádok na pravom brehu a zároveň oddeľuje mesto od mestskej časti Topoľany na ľavom brehu. SSZ od centra mesta napokon ústi do Laborca.

Hlavné koryto Duše pod preložkou Duša I. pokračuje na juh už pod názvom Dolná Duša, sprava priberá sústavu kanálov od obce Suché, viacnásobne sa vlní a zľava priberá Stredný potok. Ďalej podteká štátnu cestu č. 19, obteká obec Pozdišovce na pravom brehu, sprava priberá potok pretekajúci obcou a južne od obce ľavostranný Krásnovský kanál. Následne podteká železničnú trať č. 191, mení smer toku na juhojuhovýchod a z ľavej strany sa oddeľuje Vrbnická preložka Duše. Tá pokračuje napriameným korytom na východ, jej koryto najprv križuje kanál vznikajúci juhozápadne od obce Krásnovce, potom tečie severne od obce Vrbnica, kde zľava priberá kanál od obce Šamudovce a ďalej jej koryto križujú Budkovský a Sliepkovský kanál. Juhovýchodne od obce Lastomír sa vlieva do Laborca.

Hlavné koryto pod Vrbnickou preložkou obteká obce Vrbnica (západne od nej priberá kanál pritekajúci od obce Trhovište) a Žbince na ľavom brehu, prechodne sa stáča viac na juhovýchod a tečie pomedzi obce Hatalov na ľavom a Dúbravka na pravom brehu. Tu priberá sprava Dúbravský kanál, zľava kanál od obce Žbince a pri osade Komanica tiež ľavostranný Žbinský potok. Od Komanice tečie východným smerom k obci Budkovce, pričom zľava priberá Vlčí kanál, juhovýchodným smerom preteká intravilánom Budkoviec a pod obcou priberá zľava Sliepkovský kanál. Ďalej sa stáča severojužným smerom a na dolnom toku priberá viaceré kanály z katastrálnych území obcí Drahňov, Slavkovce a Zemplínske Kopčany. Potom sa stáča smerom na juhozápad, preteká v blízkosti chráneného územia Raškovský luh na ľavom brehu, tečie súbežne s cestou II. triedy č. 552 a sprava priberá Močiarny kanál. Napokon už mení smer toku na juh, podteká spomenutú cestu II. triedy a východne od obce Veľké Raškovce sa spája s vodami Laborca.

 Prítoky 
 Ľavostranné: dva kanály od osady Stankovce, Stredný potok, kanál začínajúci SZ od Močarian, Krásnovský kanál, kanál začínajúci JZ od obce Krásnovce, Zbinský potok, Vlčí kanál, Sliepkovský kanál, kanál pritekajúci od obce Drahňov
 Pravostranné: kanál od osady Pláne, Nacinoveský kanál, Vybúchanec, Stará Duša, Suchý potok, kanál vznikajúci na východnom okraji obce Suché, potok pretekajúci obcou Pozdišovce, občasný tok tečúci cez Laškovce, kanál začínajúci severne od obce Trhovište, kanál pritekajúci od obce Ložín, Dúbravský kanál, tri kanály začínajúce východne od obce Slavkovce, Močiarny kanál

 Obce 
Duša postupne preteká katastrálnymi územiami týchto obcí:
 Strážske, mestská časť Pláne
 Voľa (tečie po západnej hranici)
 Pusté Čemerné (tečie po východnej hranici)
 Nacina Ves
 Petrovce nad Laborcom
 osada Ortáš
 Michalovce
 mestská časť Topoľany (preložka Duša I.)
 Močarany (Dolná Duša)
 Pozdišovce (Dolná Duša)
 Laškovce (Dolná Duša)
 Vrbnica (Dolná Duša a Vrbnická preložka Duše)
 Lastomír (Vrbnická preložka Duše)
 Žbince (Dolná Duša)
 Hatalov (Dolná Duša)
 osada Ridzina (Dolná Duša)
 Dúbravka
 osada Komanica (Dolná Duša)
 Budkovce (Dolná Duša, tečie aj intravilánom obce)
 Drahňov (Dolná Duša)
 Malé Raškovce (Dolná Duša)
 Veľké Raškovce (Dolná Duša)

Kategória:Umelé vodné toky na Slovensku
Kategória:Rieky na Slovensku
Kategória:Povodie Laborca
Kategória:Vodné toky vo Východoslovenskej pahorkatine
Kategória:Vodné toky na Východoslovenskej rovine
Kategória:Vodné toky v okrese Michalovce
Kategória:Vodné toky v okrese Trebišov